Þeir sem leið eiga um Austurland í sumar ættu að gera sér ferð á einn af fuglaskoðunarstöðum Djúpavogshrepps og skoða fuglalífið en hreppurinn hefur löngum þótt áhugaverður meðal áhugafólks um fugla og fuglaskoðun . Einstaklega mikið fuglalíf er í hreppnum og eru fuglaskoðunarstaðir alls fjórir talsins í Álftafirði , Berufirði , Papey og á Búlandsnesi . Einn af kostum þessa landsvæðis er óspillt náttúra og gott aðgengi fyrir fuglaskoðara en þarna er hægt að sjá fuglategundir í sínu náttúrulega umhverfi án þess að þurfa að leggja á sig mikla göngu eða langt ferðalag . Papey hefur verið á náttúruminjaskrá frá því að skráin kom fyrst út árið 1975 . Hún er einnig á lista Birdlife International ( Alþjóðlegu fugla-samtakanna ) yfir mikilvæg fuglasvæði í Evrópu . Þar setja sjófuglar mestan svip á fuglalífið og er talið að um 30.000 lundapör verpi í eynni . Álftafjörður er mjög mikilvægur fellistaður æðarfugls og einnig safnast þar saman stór hluti hrafnsandastofnsins . Álftafjörður og Hamarsfjörður eru hluti af stærra svæði sem hefur verið á náttúruminjaskrá síðan 1981 og er einnig á lista Birdlife International . Á Búlandsnesi er mjög mikilvægt varpland votlendisfugla . Þar er fjölbreytt andavarp , en um 10 tegundir verpa þar , m.a. brandönd og skeiðönd en einnig verpir þar flórgoði , lómur og aðrir athyglisverðir fuglar . Í Berufirði eru einnig mjög athyglisverðir staðir , en við árósar Fossár má oft á tíðum sjá straumendur . Á svæðinu öllu má einnig finna margar tegundir vetrar - og fargesturm t.d. tjaldi , tildru , fjöruspóa , sanderlu , margæs o.fl.Síðan árið 2004 hefur verið starfrækt á Djúpavogi fugla og steinasafn . Á safninu eru um 130 tegundir uppstoppaðra fugla bæði staðfugla og flækinga . Þar má einnig sjá hreiður og egg auk þess sem fuglabækur og myndir eru til staðar . Safnið eru opið alla daga á sumrin frá 10.00 - 18.00